Pembiakan kerbau diperkasa
KUCHING: Sarawak menyambut baik cadangan Kementerian Pembangunan Luar Bandar untuk memperkukuhkan program pembiakan kerbau sehingga dapat menghasilkan keju kerbau premium. Menterinya, Datuk Dr. Abd Latiff Ahmad memberi cadangan tersebut ketika mengadakan kunjungan hormat kepada Timbalan Ketua Menteri Datuk Amar Douglas Uggah di sini, semalam. Uggah dalam pada itu menyambut baik cadangan tersebut dan menyatakan bahawa Sarawak ingin mengetahui keperluan lanjut kementerian untuk program tersebut. “Kita juga ingin berbincang dengan pelabur dan pengusaha, dan Sarawak sudah memiliki pusat program peternakan kerbau di Limbang di mana kita memiliki lebih dari 5,000 ekor kerbau paya. “Selain itu kita juga memiliki peternakan lembu di Darwin, Australia yang meliputi sekitar 2,500 kerbau liar. “Selain itu, pada awal tahun ini kita membawa lebih 250 daripadanya ke Limbang untuk diedarkan kepada petani dan beberapa agensi kerajaan,” katanya. Uggah yang juga merupakan Menteri Pemodenan Pertanian, Tanah Adat dan Pembangunan Wilayah turut berkata bahawa Sarawak mengusahakan kerbau semata-mata untuk dagingnya dan kini sudah ada potensi besar dalam hal tersebut. “Tetapi dengan cadangan ini, kita dapat menggabungkan objektif bersama selain Sarawak akan memulakan program pemodenan pertanian besar-besaran tahun depan. “Oleh itu, marilah kita duduk bersama untuk bincang dengan lebih lanjut agar perkara ini dapat dilaksanakan kerana ia sangat sesuai dengan program sosio ekonomi kita,” jelasnya. Uggah menambah, Sarawak sudah memulai dengan baik untuk program penternakan kerbau yang ada yang berpusat di Limbang dan tanahnya luas. Sementara itu, Dr. Abd Latiff dalam membuat cadangan itu menyatakan bahawa negara mengimport sekitar RM400 juta keju setiap tahun dari luar negara. “Kualitinya mungkin tidak seperti yang kita harapkan dan boleh dicampur dengan bahan-bahan yang tidak halal. “Kita mempunyai pelabur Amerika yang berminat dalam program ini dan sekiranya cadangan ini terwujud, Sarawak boleh menjadi pengeluar keju halal terkemuka di negara ini kerana menurut pakar, keju terbaik adalah dari susu kerbau. Mengulas mengenai hal-hal pembangunan, Dr. Abd Latiff memberi jaminan bahawa Kerajaan Perikatan Nasional (PN) akan terlibat secara terbuka dengan Sarawak daripada melakukan perkara seperti yang dilakukan oleh kerajaan sebelumnya. “Apa sahaja yang kita lakukan adalah untuk rakyat dan akan memastikan mereka akan mendapat manfaat sepenuhnya. Turut hadir, Timbalan Menteri Pembangunan Luar Bandar Datuk Henry Sum Agong, Menteri Muda Tanah Adat Datuk Roland Sagah Wee Inn dan Menteri Muda Pertanian Datuk Dr Abdul Rahman Ismail. Oleh Zarina Abdullah 
See author's posts
